Ry of bly? Eerbiedig hemelse permitte | Netwerk24
Deur Stephan Joubert 12 Oktober 2019 00:01
Is dit tyd om te bly of tyd om te ry?
"Dink aan jou kinders se toekoms," sê sommige taspakkers. "Nêrens ter wêreld is dinge maklik nie," waag tuisblyers dit. "Die Here sal sorg," sê ander.
Almal het menings daaroor, jy ook. As gelowige word jou eie menings geskaaf deur die Here. Jou lewe gebeur binne sy roete-aanwysers.
Wanneer dit dan by ry of bly kom, moet jy weet die hele wêreld is God se huis.
Hy is "glokaal". Met ander woorde, Hy is lokaal en globaal. Hy is plaaslik en internasionaal.
Die Here is sommer die hele heelal vol. Waar jy ry en waar jy bly, dáár is Hy.
Tog deel die Here ook spesifieke reis-en-verblyfdokumente uit aan sy kinders omdat Hy ons op verskillende plekke in sy wêreld wil ontplooi.
As jy dus dink aan ry, moet jy eers vooraf seker maak dat jy wel by die Here 'n reispermit gekry het.
En as jy bly, moet jy weet jy het 'n plaaslike verblyfpermit van Hom gekry. Dan maak jy 'n lewensgroot verskil hier vir die Here.
As jy nie jou eie hemelse reis-en-verblyfdokumente ken en eerbiedig nie, gaan jy nêrens op aarde gelukkig wees nie – nie hier nie en ook nie daar nie.
Enige plek op aarde is lekker. Maar dan moet jy self ook 'n lekker mens wees. Dan moet jy weet waar God jou wil hê. Weet dit en wees lekker!